2.10 การควบคุมภายใน

  - ความเห็นของคณะกรรมการธนาคาร

ในการประชุมคณะกรรมการธนาคาร ครั้งที่ 3 เมื่อวันที่ 23 มีนาคม 2546 โดยมี
คณะกรรมการตรวจสอบ 4 คน เข้าร่วมประชุมด้วย คณะกรรมการธนาคารได้ประเมินระบบการ
ควบคุมภายในของธนาคาร โดยสอบถามข้อมูลจากฝ่ายบริหารและอนุมัติแบบประเมินระบบการ
ควบคุมภายในที่ฝ่ายบริหารและฝ่ายตรวจสอบทั่วไป ร่วมจัดทำ

สรุปผลการประเมินระบบการควบคุมภายในของธนาคาร 5 ด้าน คือ องค์กรและสภาพ แวดล้อม
การบริหารความเสี่ยง การควบคุมการปฏิบัติงานของฝ่ายบริหาร ระบบสารสนเทศและ
การสื่อสารข้อมูล และระบบการติดตาม คณะกรรมการธนาคารมีความเห็นว่า ธนาคารมีระบบ
การควบคุมภายในเหมาะสม และเพียงพอที่จะป้องกันทรัพย์สินของธนาคาร
และบริษัทย่อยอันเกิดจากการกระทำโดยมิชอบหรือไม่มีอำนาจได้

คณะกรรมการธนาคาร มีคณะกรรมการตรวจสอบ และสายงานตรวจสอบเป็นกลไกหลัก

ในการสร้างเสริมและทบทวนระบบการควบคุมภายในให้มีความเหมาะสมเพียงพอต่อสภาพแวดล้อมที่เปลี่ยนแปลง
รวมทั้งมีการสอบทานประสิทธิผลของระบบการควบคุมภายในธนาคารและบริษัทย่อย
และติดตามให้มีการปรับปรุงแก้ไขข้อบกพร่องที่พบจากการตรวจสอบอย่างต่อเนื่อง

นอกจากนี้ธนาคารให้ความสำคัญต่อข้อเสนอแนะ ข้อคิดเห็นจากผู้สอบบัญชี
และผู้ตรวจสอบของธนาคารแห่งประเทศไทย เพื่อการพัฒนาระบบการควบคุมภายใน
การตรวจสอบภายใน การบริหารความเสี่ยงของธนาคาร ให้มีประสิทธิภาพและประสิทธิผลยิ่งขึ้น

การทำธุรกรรมกับผู้ถือหุ้นรายใหญ่ กรรมการ / ผู้บริหารหรือผู้ที่เกี่ยวข้องกับบุคคลดังกล่าว
เป็นไปตามขั้นตอนการอนุมัติตามระเบียบวิธีปฏิบัติและคำสั่งของธนาคาร
รวมทั้งอยู่ภายใต้ขอบเขตของกฎหมายและเงื่อนไขกำหนด

การติดตามดูแลการดำเนินงานของบริษัทย่อย ธนาคารได้ถือปฏิบัติสอดคล้องกับ
พระราชบัญญัติการธนาคารพาณิชย์ และพระราชบัญญัติหลักทรัพย์และตลาดหลักทรัพย์ ในการ
ป้องกันควบคุมดูแลทรัพย์สินของบริษัทย่อย โดยผู้บริหารระดับสูงร่วมเป็นกรรมการในบริษัทย่อย
เพื่อกำหนดนโยบาย รับทราบผลการดำเนินงานและฐานะการเงินที่เป็นปัจจุบันของบริษัทย่อย
พร้อมทั้งมอบหมายให้หน่วยงานที่ดูแลด้านเงินลงทุนของธนาคาร
ประสานงานกับกรรมการตัวแทนของธนาคารในการสอบทานข้อมูลของบริษัทย่อย
เพื่อประโยชน์ด้านวิเคราะห์ผลการดำเนินงาน
และรายงานให้ผู้บริหารและคณะกรรมการของธนาคารทราบ
เพื่อเป็นข้อมูลในการกำหนดนโยบายการดำเนินงานของบริษัทย่อยต่อไป

- รายงานคณะกรรมการตรวจสอบ

ในปี 2546 คณะกรรมการตรวจสอบซึ่งเป็นกรรมการอิสระ ไม่ได้เป็นเจ้าหน้าที่บริหารและพนักงานธนาคาร ได้ดำเนินงานตามขอบเขต อำนาจหน้าที่ และความรับผิดชอบ ซึ่งเป็นไป ตามข้อกำหนดของตลาดหลักทรัพย์แห่งประเทศไทย โดยสรุปสาระสำคัญ ดังนี้

1. สอบทานงบการเงินรายไตรมาส รายงวด และงบการเงินประจำปี 2546
เพื่อให้ธนาคารรายงานงบการเงินตรงตามข้อเท็จจริง สอดคล้องกับมาตรฐานการบัญชี
และข้อกำหนดของทางการ

2. สอบทานให้ธนาคารมีระบบการควบคุมภายในที่เหมาะสมเพียงพอ และมีประสิทธิภาพ
โดยเฉพาะอย่างยิ่งการดำเนินงานที่โปร่งใสและการป้องกันความเสี่ยง
รวมทั้งเสนอแนะและสนับสนุนให้มีการพัฒนาความรู้แก่พนักงานธนาคาร
เกี่ยวกับการประเมินตนเองเพื่อการควบคุม (Control Self Assessment)

3. สอบทานให้ธนาคารปฏิบัติตามระเบียบ ข้อกำหนดตามพระราชบัญญัติการธนาคาร

พาณิชย์ และพระราชบัญญัติหลักทรัพย์และตลาดหลักทรัพย์
และกฎหมายอื่นที่เกี่ยวข้องโดยได้ให้ข้อสังเกตและข้อเสนอแนะแก่ฝ่ายจัดการเพื่อไม่ให้เกิดความเสียหาย
รวมทั้งขอให้ฝ่ายจัดการกำชับให้พนักงานปฏิบัติตามกฎหมาย
ระเบียบและข้อกำหนดของทางการอย่างเคร่งครัด

4. พิจารณาเสนอแต่งตั้งผู้สอบบัญชี และกำหนดค่าสอบบัญชีประจำปีต่อคณะกรรมการธนาคาร
เพื่อเสนอขออนุมัติจากผู้ถือหุ้นในการประชุมสามัญประจำปี

5. กำกับดูแลการปฏิบัติงานด้านการตรวจสอบภายในของธนาคารอย่างใกล้ชิด
โดยมีฝ่ายงานในสังกัด 2 ฝ่าย คือ ฝ่ายตรวจสอบทั่วไป และฝ่ายตรวจสอบสารสนเทศ
คณะกรรมการตรวจสอบอนุมัติแผนการตรวจสอบ และเป็นผู้ประเมินผลการปฏิบัติงานการตรวจสอบ
เพื่อความเป็นอิสระให้สามารถปฏิบัติงานได้อย่างมีประสิทธิภาพ
และเป็นไปตามข้อกำหนดของทางการ

6. ให้ข้อสังเกตและข้อเสนอแนะเกี่ยวกับการบริหารงานด้านต่าง ๆ
แก่ฝ่ายจัดการโดยผ่านคณะกรรมการธนาคาร เพื่อเสริมสร้างประสิทธิภาพการบริหารงานแก่ธนาคาร

คณะกรรมการตรวจสอบได้ปฏิบัติหน้าที่สอบทานการดำเนินงานของธนาคารอย่างใกล้ชิดในฐานะเป็นผู้แทนของผู้ถือหุ้น
เพื่อป้องกันไม่ให้เกิดความเสี่ยงหรือความเสียหายด้านต่าง ๆ แก่ธนาคาร
ทั้งนี้ในรอบปีที่ผ่านมาไม่มีรายการที่กระทบต่อธนาคารในสาระสำคัญ
คณะกรรมการธนาคารและผู้บริหารของธนาคาร ได้ให้ความสำคัญต่อระบบการควบคุมภายใน
การตรวจสอบภายใน และการบริหารงานตามหลักการกำกับดูแลกิจการที่ดี